Valdemārs Zemītis

Valdemārs Zemītis (; , Rīga – , Kalifornija, Deivisa) bija Latvijas un ASV ārsts, šahists, vēsturnieks.

 Biogrāfija 
Tēvs – vijoļbūvētājs Roberts Mārtiņš Zemītis (1896–1995). Šahu sācis spēlēt pusaudža gados. Otrā pasaules kara gados devies bēgļu gaitās uz Vāciju. Tur pēc kara mācījis Getingenes Universitātē. 1946. gadā piedalījies Oldenburgas šaha turnīrā, kur iepazinies ar vācu lielmeistaru Frīdrihu Zēmišu. Abus satuvinājusi interese par "aklā" šaha seansiem, kurus seansa devējs dod neskatoties uz galdiņu.Val Zemitis, 1925-2012 By IM John Donaldson April 15, 2012

1951. gadā emigrējis uz ASV un apmeties Seilemā. Pēc gada pārvācies uz Bērkli, kur studējis Kalifornijas Universitātē. 1954. gadā izcīnījis trešo vietu Kalifornijas atvērtajā čempionātā ar 5½ punktiem no 7 iespējamiem. Tomēr neizdevās apvienot šahu ar mācībām universitātē, un 1956. gadā Zemītis uzsāka dienestu ASV Bruņotajos spēkos. Armijā viņš izmācījās par rentgentehniķi un tika aizsūtīts uz Vācijas pilsētu Štutgarti, kur satika savu nākamo sievu Sibillu. Pēc armijas kontrakta beigām 1959. gadā kopā ar sievu atgriezies Kalifornijā, kur beidzis medicīnas studijas. Ģimenē piedzimuši divi dēli. Pēc mācību beigām strādājis par Kalifornijas radiācijas drošības speciālistu. Sarakstījis vairākas grāmatas par radiācijas protekciju, tajā skaitā arī Syllabus on Fluorascopy Radiation Protection, kuru lietoja daudzu ārstu apmācībai. Valdemars Zemitis - Latvijas korespondencšaha federācija

1960. gadā sarakstījis savu pirmo grāmatu par šahu The unknown Tal ("Nezināmais Tāls"), kas bijis viens no pirmajiem pētījumiem par Latvijas šaha leģendu Mihailu Tālu. Pēc Latvijas neatkarības atgūšanas aktīvi piedalījies Latvijas šaha dzīvē. No 2002. gada līdz 2006. gadam bijis viens no Latvijas šaha žurnāla Latvijas Šaha Vēstnesis izdevējiem. Mūža pēdējos gados nopietni pievērsies Latvijas šaha vēstures pētījumiem un radījis savu lielāko darbu Encyclopedia of Latvian Chessplayers ("Latvijas šahistu enciklopēdija"), kurā centies apkopot ziņas par visiem Latvijas šahistiem. Enciklopēdijā ir savākts vairāk nekā 800 lappušu materiāls ar šahistu biogrāfijām, fotogrāfijām un spēlētajām partijām. Neraugoties uz tādiem darbiem raksturīgajiem trūkumiem, tā ir vērtīgs izziņas avots jebkuram Latvijas šaha vēstures pētniekiem un interesentiem.

Bijis pazīstams arī kā jauno šahistu atbalstītājs. 1986. gadā veicinājis Žužas Polgāras debiju Sanfrancisko šaha turnīrā, bet 2000. gadā palīdzējis Danai Reizniecei piedalīties divos turnīros ASV. 1990. gadu sākumā sadarbojies arī ar Alekseju Širovu, palīdzot viņam atrast jaunu turnīru iespējas.

Miris no prostatas vēža.Obituaries: Valdemars Zemitis By Special to The Enterprise From page A4 | May 13, 2012

 Apbalvojumi 
 Atzinības krusts, 5. šķira (2010).

 Atsauces 

 Bibliogrāfija 
 The unknown Tal: Selected games of world championship Mikhail Tal, 1951-1956.
 Encyclopedia of Latvian chessplayers : 1900-2000 / compiled by Val Zemitis ; editors, J. Vitomskis ... [et al. ]. [ASV : b. n.], 2009 2 sēj. : il., portr. ; 29 cm.
 Sudraba važiņa no Stokholmas. Milda Lauberte šaha cīņās, (kopā ar Ģediminu Salmiņu), Liepāja, LiePA, 2007, .

 Ārējās saites 

Kategorija:1925. gadā dzimušie
Kategorija:2012. gadā mirušie
Kategorija:Rīgā dzimušie
Kategorija:Latvijas šahisti
Kategorija:ASV šahisti
Kategorija:ASV latvieši
Kategorija:ASV mediķi
Kategorija:ASV vēsturnieki
Kategorija:Atzinības krusta kavalieri